**Алгоритъм на дезинфекционните мероприятия в обекти с обществено предназначение в условията на епидемично разпространение на COVID-19**

**08.03.2020 г.**

Предложеният алгоритъм е разработен от специалисти на лаб. „Дезинфекция и стерилизация“ към НЦЗПБ и има за цел да предостави на собствениците, управителите и работещите в различни обекти с обществено предназначение информация за изискванията и стъпките за изпълнение на необходимите дезинфекционни мероприятия, във връзка с епидемичното разпространение на COVID-19.

Алгоритъмът включва следните основни направления:

[**1. Избор на дезинфектант**](https://www.ncipd.org/index.php?option=com_k2&view=item&id=563:covid-19-desinfection-08032020&lang=bg#Desinfectant)

[**2. Установяване на критични точки и кратност на обработките**](https://www.ncipd.org/index.php?option=com_k2&view=item&id=563:covid-19-desinfection-08032020&lang=bg#Critical_Points)

[**3. Начини на приложение на дезинфектантите**](https://www.ncipd.org/index.php?option=com_k2&view=item&id=563:covid-19-desinfection-08032020&lang=bg#Application)

[**4. Допълнителни изисквания**](https://www.ncipd.org/index.php?option=com_k2&view=item&id=563:covid-19-desinfection-08032020&lang=bg#Additional_Requirements)

[**5. Дезинфекция чрез UVC светлина/бактерицидни лампи**](https://www.ncipd.org/index.php?option=com_k2&view=item&id=563:covid-19-desinfection-08032020&lang=bg#UVC_Desinfection)

[**6. Хигиена на ръцете**](https://www.ncipd.org/index.php?option=com_k2&view=item&id=563:covid-19-desinfection-08032020&lang=bg#Hand_Hygene)

**1. Избор на дезинфектант**

**1.1.** Почистващите продукти, използвани в рутинните санитарно-хигиенни дейности трябва да бъдат заменени с дезинфектанти.   
  
**1.2.** Новият коронавирус COVID-19 е от групата на РНК вирусите с обвивка, за които се знае, че са чувствителни на редица дезинфектанти - хлорни, алдехиди, окислители, алкохоли, йодни, четвъртични-амониеви съединения. Към момента все още се събират данни конкретно за COVID-19 и насоките в международната общност се основават на познанията за други подобни на COVID-19 вируси.

**1.3.** Дезинфектантът, който ще се избере, трябва да е разрешен от Министерство на здравеопазването. *Министерство на здравеопазването поддържа на страницата си в Интернет Регистър на биоцидите, за които има издадено разрешение за предоставяне на пазара. Регистърът се актуализира най-малко веднъж месечно.*

**1.4.** В зависимост от обектите и повърхностите, които ще бъдат третирани, дезинфектантите трябва да бъдат разрешени за **Продуктов тип 2** „Дезинфектанти и алгициди, които не са предназначени за пряка употреба върху хора или животни“ и/или **Продуктов тип 3** „Ветеринарна хигиена“ и/или за **Продуктов тип 4** „Област на употреба, свързана с храни и фуражи“.

**1.5.** Необходимо е да се избере дезинфектант, ефективен по отношение на вируса. Не търсете изписването на името COVID-19 на етикета! Достатъчно е в областта на употреба на дезинфектанта, описана на етиката, да е вписано вирусоцидно действие или частично вирусоцидно (вируси с обвивка) действие.

**1.6.** Препоръчително е да се избере дезинфектант, постигащ ефективност при по-кратко време на въздействие (до 15 минути).

**2. Установяване на критични точки и кратност на обработките**

**2.1.** За всеки обект се определят критичните точки, които подлежат на дезинфекция. Критични точки са всички повърхности, свързани с голям трафик на хора, както и често докосваните повърхности (подове в училища, детски заведения и клубове, молове, бизнес сгради, перони на метростанции; подове в коли на градски транспорт, бюра, чинове, дръжки на врати, прозорци; ключове за осветление, бутони на асансьори, банкомати; парапети; фитнес уреди; гишета за обслужване на пътници, клиенти; стационарни телефони и апарати, сензорни екрани, тоалетни чинии, мивки, кранове и много други често докосвани с ръцете повърхности, в зависимост от спецификата на всеки обект/работно място.)

**2.2.** Критичните точки подлежат на ежедневна дезинфекция

**2.3.** При наличие на потвърдени случаи на COVID-19 в населеното място честотата на дезинфекционните мероприятия трябва да се увеличи, като в зависимост от обектите тя може да варира от 4 пъти на ден до дезинфекция на всеки час или след всеки курс (например при транспортните средства).

**3. Начини на приложение на дезинфектантите**

*Дезинфектантите могат да бъдат готови за употреба, които директно се нанасят върху повърхностите или концентрати, които трябва да се разредят с вода преди употреба.*   
**3.1. Малки повърхности (дръжки, бутони, клавиатури, бюра и др.)**

**3.1.1.** Препоръчително е използването на алкохолни дезинфектанти (съдържащи етанол, пропанол, изопропанол или комбицинации с тях) под формата на спрей, които са готови за употреба.

**3.1.2.** Повърхностите директно се опръскват със спрея или се обтриват с чиста кърпа/тампон, предварително напоени с дезинфектанта.

**3.1.3.** Задължително условие е цялата повърхност да бъде напълно омокрена с дезинфектанта.

**3.1.4.** Третираната повърхност се оставя да изсъхне.   
Важно: С алкохолни дезинфектанти не трябва да се обработват големи повърхности (над 2 m2), тъй като са запалими. Поради същата причина не трябва да се се използват в близост до източници на запалване и не трябва да се пръскат електрически панели или уреди, включени в електрическата мрежа!

**3.1.5.** Малките повърхности могат да се третират по описаните начини и с други дезинфектанти, съдържащи различни от алкохол активни вещества.

**3.1.6.** Малките повърхности могат да се обтриват и с дезинфекциращи мокри кърпи, като използваните дезинфекциращи кърпи се събират и изхвърлят по безопасен начин.

**3.2. Големи повърхности (стени, подове, работни плотове и др.):**

**3.2.1.** Дезинфектантите, предназначени за големи повърхности, най-често са под формата на концентрат, който преди употреба трябва да се разреди с вода.

**3.2.2.** От етикета на дезинфектанта се избира концентрация на работния разтвор, постигаща вирусоцидно действие (минимум вируси с обвивка) или по-висока от нея.

**3.2.3.** Работните разтвори се изготвят с хладка вода, освен ако на етикета изрично не е посочена определена температура.

**3.2.4**. Обработката се извършва чрез *забърсване* с парцал, моп, кърпа, напоени с работния разтвор на дезинфектанта; чрез *опръскване* с работния разтвор на дезинфектанта или чрез *пенообразуващи машини*.

**3.2.5.** Стриктно трябва да се спазват посочените на етикета разходна норма и време на въздействие.

**3.2.6**. Стриктно трябва да се спазват специфичните изисквания, ако има посочени на етикета, за необходимост от проветряване, последващо забърсване или изплакване на повърхностите, време на достъп на хора и животни до третираните помещение.

**3.3. Техники за нанасяне на дезинфектантите при обработка на големи повърхности:**  
*Подлежащите на дезинфекция повърхности могат да се обработват по различен начин, в зависимост от избрания дезинфектант и вида на самите повърхности.*

**3.3.1.** Дезинфекция чрез забърсване с моп/кърпа:

**3.3.1.1.** Препоръчва се използването на система от мопове, предварително напоени с дизенфекционен разтвор. При този начин на обработка подът на едно помещение се обработва с един моп, а малките повърхности в едно помещение – с една кърпа. Следващо помещение/повърхност се обработват с нов моп/кърпа.

**3.3.1.2.** При липса на система от мопове се препоръчва използването на два съда (две кофи), съдържащи дезинфекционен разтвор в една и съща концентрация. С мопа се обтрива повърхност до 10 m2, а с кърпата до 2 m2. Следва последователно изпиране и потапяне на мопа/кърпата в двата съда и изцеждане преди последващото им използване върху друга повърхност.

**3.3.1.3.** Използваните кърпи и мопове, при всички случаи, подлежат на обеззаразяване след работа с тях, като се накисват в работен разтвор на дезинфектант в най-високата концентрация, посочена на етикета за съответното време на въздействие, след което се изпират и се оставят да изсъхнат.

**3.3.1.4.** При работа с хлорни дезинфектанти в санитарни помещения, обществени тоалетни и в други обекти, повърхностите, които ще влязат в контакт с кожата, като седалки на тоалетни чинии, столове, пейки и др., трябва задължително да бъдат забърсани с чиста суха или влажна кърпа или да бъдат обилно изплакнати с вода, след изтичане времето на въздействие на използвания дезинфектант.

**3.3.2.** Дезинфекция чрез опръскване

**3.3.2.1.** Може да се осъществи чрез ръчни, гръбни пръскачки, моторни пръскачки или автоматични системи за „суха мъгла“.

**3.3.2.2.** Обширни обработки с гръбни и моторни пръскачки, и автоматизирани системи могат да се извършват само от регистрирани лица по реда на Наредба № 1 от 5 януари 2018 г. за условията и реда за извършване на дезинфекции, дезинсекции и дератизации.

**4. Допълнителни изисквания**

**4.1.** За всички обществени тоалетни, тоалетни в училища, детски заведения и за други обекти с обществено предназначение е необходимо да се следи за изразходването и своевременно осигуряване на хигиенни продукти, като течни сапуни или дезинфектанти, еднократни салфетки за подсушаване на ръцете.

**4.2.** Трябва да се осигури регулярно изхвърляне на боклука.

**4.3.** Персоналът, отговарящ и поддържащ санитарно-хигиенното състояние на обектите, трябва да бъде снабден и да използва лични предпазни средства.

**4.4.** Личните предпазни средства се отстраняват внимателно.

**4.5.** Личните предпазни средства, които не са за еднократна употреба, като очила, шлем, ръкавици, подлежат на дезинфекция чрез накисване или забърсване.

**4.6.** Личните предпазни средства за еднократна употреба се изхвърлят безопасно.

**4.7.** След сваляне на личните предпазни средства (маски, ръкавици, престилка и/или др.) ръцете задължително се измиват с вода и сапун или се дезинфекцират с алкохолен продукт.

**5. Дезинфекция чрез UVC светлина/бактерицидни лампи**

**5.1. Бактерицидни лампи от затворен тип**

**5.1.1.** Използват се за дезинфекция на въздух.

**5.1.2.** Могат да работят без прекъсване в присъствието на хора.

**5.1.3.** За постигане на ефективност трябва коректно да бъде съобразен броя на въздушните UVC системи с обема на помещението, съгласно препоръките на производителя.

**5.1.4.** Препоръчва се използваните от системите пури да не продуцират озон (ozon-free).

**5.1.5.** Изключително важно е подмяната на пурите, съгласно препоръките на производителя и/или ежегодното проследяване на UVC интензитета чрез измервателен уред (UVC-метър).

**5.2. Бактерицидни лампи с директно UVC излъчване**

**5.2.1.** Използват се за дезинфекция на въздух и повърхности.

**5.2.2.** Да не се допуска достъп/присъствие на хора в помещенията в работен режим на директните излъчватели.

**5.2.3.** Препоръчва се използването на пури, които не продуцират озон (ozon-free).

**5.2.4.** Дезинфекция се постига при работа на лампите в продължителност 20-30 минути и минимум 6 µW/cm2 UVC интензитет в целия обем на помещенията.

**5.2.5.** За постигане на ефективност трябва коректно да бъде съобразен броя на директните бактерицидни лампи с големината на помещението и мястото на монтирането им, с цел поддържане на минимум 6 µW/cm2 UVC интензитет в целия обем на помещението.

**5.2.6.** Изключително важно е ежегодното проследяване на UVC интензитета на пурите, чрез измервателен уред (UVC-метър).

**5.2.6.** Ако директните бактерицидни лампи са били използвани ежедневно в продължение на 1 година или нерегулярно, но в продължение на повече от 3 години, и техните пури не са подменяни или контролирани, твърде вероятно е те да не излъчват ефективни дози UVC светлина, въпреки че светят в синьо-виолетова светлина. При липса на измервателен уред такива пури трябва да бъдат подменени, в противен случай не може да се гарантира постигане на дезинфекция.

**5.2.7.** По отношение на обеззаразяването на повърхности, директните бактерицидни лампи само подпомагат дезинфекцията с химични средства (дезинфектанти), но не я заместват!

**6. Хигиена на ръцете (отнася се до всички служители, клиенти, ученици и деца в детски заведения)**

**6.1.** Трябва да бъдат обучени и насърчавани да избягват докосването на лицето си с ръце, особено в областта на носа, очите и устата.

**6.2.** Трябва да бъдат насърчавани (чрез плакати, семинари, обучения, игри) да си мият ръцете редовно с вода и сапун.

**6.2.1.** Трябва да бъдат обучени на правилната техниката за обтриване на ръцете (да се обръща специално внимание на палците, между пръстите, върховете на пръстите, гърба на дланите);

**6.2.2.** Миенето на ръцете с обикновен сапун и вода трябва да е с продължителност минимум 20 секунди.

**6.3.** При използване на алкохолен дезинфектант той трябва да се втрива в кожата на сухи ръце в продължиние на минимум 30 секунди.

**6.3.1.** Трябва да се спазва правилната техниката за обтриване на ръцете.

**6.3.2.** След изтичане на необходимото време за контакт, ръцете се оставят да изсъхнат. *Необходимото време на обработка на кожата е посочено на етикета на дезинфектанта.*

**6.4.** Препоръчва се поставянето на диспенсъри с дезинфектанти на алкохолна основа на видими места в обществените обекти и на работните места.